Diari Oficial de la Generalitat Valenciana


Sumari del DOGV 9872, del 17-06-2024 (2024/5461)

RESOLUCIÓ de 5 d'abril de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte d'ampliació d'explotació porcina d'engreixament, parcel·la 435 del polígon 3, del terme municipal d'Alcalà de Xivert (Castelló). Expedient: (2608484) 200/2021/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9872

Data del DOGV
:   17-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5461


Data del document
:   05-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 5 d'abril de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte d'ampliació d'explotació porcina d'engreixament, parcel·la 435 del polígon 3, del terme municipal d'Alcalà de Xivert (Castelló). Expedient: (2608484) 200/2021/AIA. [2024/5461]  
  
«Declaració d'impacte ambiental  
Expedient: (2608484) 200/2021/AIA.  
Títol: Ampliació d'explotació porcina d'engreixament.  
Promotora: Antonia Colom Zaragoza.  
Òrgan substantiu: Ajuntament d'Alcalà de Xivert.  
Ref. òrgan substantiu: 1362/2019.  
Localització: parcel·la 435 del polígon 3 d'Alcalà de Xivert (Castelló).  
Abast de l'avaluació i descripció del projecte  
Esta declaració d'impacte ambiental valora l'ampliació de l'explotació en el marc de l'autorització substantiva i incorpora la valoració dels efectes del projecte de manera global en els aspectes que poden generar efectes acumulatius, com és la gestió de purins.  
En la parcel·la 435 del polígon 3 d'Alcalà de Xivert existix, segons dades proporcionades per l'òrgan substantiu, una explotació porcina amb llicència de l'any 1980 per a 1.400 porcs d'engreix. Es pretén ampliar l'explotació mitjançant l'augment de 1.100 places a fi d'obtindre una explotació amb capacitat per a 2.500 porcs d'engreix.  
En la granja existixen 4 naus: 3 dedicades a la cria de porcs i una nau antigament dedicada a la cria de pollastres que s'adaptarà per als fins previstos.  
Totes les naus tenen les mateixes característiques: corrals dividits per un o dos corredors centrals d'1 m i amb una divisió per corralines a banda i banda del corredor, porta d'entrada a la sala en cadascun dels corredors centrals i per cada extrem de la nau, que comunicaran amb l'exterior, finestres de doble cambra i tipus abatible amb tela gabial, paviment format prèvia compactació del terreny de capa de bitlles de 20 cm de grossària, rematada per capa de formigó armat de 10 cm. Les fosses de dejeccions estaran cobertes amb ciment hidròfug i tindran una profunditat de 0,5 m. Una vegada es realitze el condicionament de l'antiga nau de pollastres, la capacitat d'emmagatzematge de purí serà de 950 m³. Per a completar la capacitat d'emmagatzematge, es construirà una fossa exterior de 400 m³. La capacitat d'emmagatzematge total serà, per tant, de 1.350 m³ el que, segons documentació presentada, serà suficient per a albergar el purí produït durant 3 mesos. En el cas que la legislació en matèria d'ordenació del sector porcí el requerisca, es construiran noves basses de purins. L'estudi d'impacte ambiental indica que les naus comptaran amb voreres perimetrals que evitaran que les pluvials entren en contacte amb materials que puguen contaminar-les.  
  
L'activitat que es realitzarà és la cria de porcs procedents d'altres explotacions fins a aconseguir el pes adequat (95-105 kg). Està prevista la realització de 2,3 a 2,5 cicles a l'any. Els animals arribaran a la granja on disposaran d'aliment a base de pinso compost i aigua de beguda dispensada amb abeurador de tipus cassoleta. El maneig es realitza per lots de 12/13 animals de mitjana practicant-se la tècnica de tot dins - tot fora realitzant-se buits sanitaris.  
Els consums principals seran el pinso (2,4 kg per kg de carn produït) i aigua. El consum d'aigua màxim total previst serà de 8.582,12 m³ dels quals uns 7.725 m³/any s'utilitzaran com a aigua de beguda dels animals.  
Tramitació administrativa  
El 29 de juliol de 2020 té entrada en el Servici d'Avaluació d'Impacte Ambiental sol·licitud d'inici d'avaluació d'impacte ambiental pel tràmit ordinari, estudi d'impacte ambiental, justificació del tràmit d'informació pública, entre altres, i es procedix a l'obertura d'expedient de consulta (158/2020/AMB).  
El 17 de novembre de 2021 este òrgan ambiental emet informe en el qual s'assenyala que la documentació remesa no complix amb el que s'establix en la legislació en matèria d'avaluació d'impacte ambiental no sent possible l'inici del procediment.  
El 30 de novembre va tindre entrada la documentació requerida i es va procedir a l'obertura d'expedient d'avaluació d'impacte ambiental.  
  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el Butlletí Oficial de la Província de Castelló de 28 de maig de 2020. Segons certificat emés el 26 de novembre de 2021, durant el tràmit d'informació pública no es van produir al·legacions.  
El 4 d'agost de 2022 se sol·licita a la promotora, comunicant-ho a l'òrgan substantiu, la modificació del pla de gestió de purins i la justificació de la disponibilitat d'aigua.  
El 2 de novembre de 2011 té entrada en este òrgan ambiental la documentació sol·licitada. Com es va considerar esta informació insuficient, el 12 de desembre de 2022 es requerix un text refós de l'estudi d'impacte ambiental en el qual s'incloga tota la documentació esmenada. En la documentació remesa no queda garantida la disponibilitat legal de l'ús de l'aigua pel que, el 12 de desembre de 2022 se sol·licita al promotor l'aclariment d'este aspecte (entre altres) i se sol·licita a l'òrgan substantiu que complete el tràmit de consulta a les administracions públiques afectades sol·licitant el corresponent informe.  
  
En data de 22 de desembre de 2022 té entrada l'estudi d'impacte ambiental esmenat.  
El 25 de setembre de 2023 la Comissaria d'Aigües de la Confederació Hidrogràfica del Xúquer emet informe sobre els aspectes següents:  
  
- No s'observa afecció a cap llit ni a zona de servitud o policia.  
  
- Sanejament i depuració: indica l'informe que la utilització com a fertilitzant agrícola dels residus consistents en purins o fems generats pels animals, quan s'utilitzen en el marc de les explotacions agràries, no estarà subjecta a l'aplicació de la Llei 22/2011, de 28 de juliol, de residus i sòls contaminats i no tindrà la consideració d'abocament als efectes establits en l'article 100 del text refós de la Llei d'aigües, sinó que estarà subjecta a la normativa que a este efecte aprove el Govern i a les normes addicionals que, si és el cas, aproven les comunitats autònomes. En qualsevol cas, les instal·lacions ramaderes hauran de comptar amb femers o fosses de purins estanques i impermeabilitzades amb capacitat suficient per a emmagatzemar i estabilitzar les dejeccions abans del seu aprofitament o tractament posterior.  
  
- Aigües pluvials: si bé la documentació indica que les aigües pluvials no entraran en contacte amb cap material que puga contaminar-les, es recorda que d'acord amb el que es disposa en l'article 5.2 del text refós de la Llei d'aigües (RDL 1/2001), les obres que es realitzen no podran alterar el curs natural ni, segons l'article 4, tampoc podran agreujar ni impedir la servitud dels predis inferiors ni superiors.  
  
- Inundabilitat de l'àmbit d'actuació i afecció al règim de corrents: atesa la distància als llits existents no es pressuposa l'existència, en absència d'estudi específic, de perillositat d'inundació d'origen fluvial per a cabals iguals o inferiors a 500 anys de període de retorn, per la qual cosa no existiria afecció al règim de corrents.  
  
- Disponibilitat de recursos hídrics: segons la documentació aportada el volum de demanda anual previst per al proveïment del conjunt de l'explotació és de 8.582,12 m³. Este volum s'ha obtingut pel sol·licitant distingint entre diversos tipus de consum:  
  
- Manteniment del gual de desinfecció: 165,62 m³/any.  
- Desinfecció de les instal·lacions: 679,50 m³/any.  
- Aigua de beguda dels animals: 7.725 m³/any.  
- Lavabo (2 treballadors) 12 m³/any.  
L'origen de l'aigua amb la qual es pretén satisfer l'increment de demanda previst per l'actuació és mitjançant les aigües que disposa la Comunitat de Regants del Pou del Maset, que aporta certificat de subministrament de la comunitat per un volum de 1.614,68 m³/any. En compliment del que s'establix en l'article 64 de l'RDL 1/2001, de 20 de juliol, pel qual s'aprova el text refós de la Llei d'aigües i article 143 i concordants del Reglament del domini públic hidràulic, aprovat per Rd 894/1986, d'11 d'abril, tota modificació de les característiques d'una concessió requerirà prèvia autorització administrativa del mateix òrgan atorgant. Vist l'anterior, com el subministrament d'aigua per al desenvolupament de l'activitat es duu a terme des de la CR del Pou del Maset, titular de dret privatiu d'aigua per a reg (expedient 2009RP0006) serà necessària l'autorització administrativa d'este organisme que contemple els usos proposats i el volum de 8.582,12 m³ per al proveïment de l'actuació proposada. D'altra banda, en la documentació aportada s'indica com a alternativa el subministrament per l'empresa Cubas Cucala mitjançant camions cisterna. Sobre este tema, recorda que d'acord amb l'article 52 del text refós de la Llei d'aigües el dret a l'ús privatiu de les aigües s'adquirix per disposició legal (art. 54) o per concessió administrativa, per tant, se suposa que este subministrament d'aigua es realitzarà des d'un origen emparat per un dret a l'ús privatiu de les aigües ja que, en cas contrari, es produiria una infracció administrativa amb la consegüent obertura d'expedient sancionador al subministrador.  
  
L'informe conclou favorable sempre que, en relació amb el que es disposa en l'article 25.4 del text refós de la Llei d'aigües, sempre que es tramite la corresponent modificació de característiques de la citada concessió que contemple els usos proposats, principalment ramader, i pels volums indicats, o bé es recórrega a fonts alternatives de subministrament.  
Amb data de 16 de novembre de 2023 es remet a la promotora l'informe de l'òrgan de conca amb la finalitat que siga tingut en compte i indique el que a este efecte corresponga.  
El 27 de febrer de 2024 es rep documentació en contestació a l'informe en el qual s'indica que el subministrament a la granja es realitzarà a través d'empresa que compta amb contracte d'aprofitament d'aigua.  
Consideracions ambientals  
L'explotació se situa en zona agrícola, sense afecció a espais naturals protegits ni a espais de la Xarxa Natura 2000. A distància superior a 1 km es localitza l'àmbit de protecció del Pla d'ordenació de recursos naturals del Parc Natural de la Serra d'Irta. A l'oest de l'actuació discorre la via pecuària Assagador Reial de la Bassa d'Espiches, de 75 m d'amplària situant-se la granja fora de la seua amplària teòrica legal pel que no interromprà cap espai que puga considerar-se com a corredor ecològic. Les zones forestals existents en l'entorn se situen a una distància superior a 600 metres. Quant a altres espais integradors de la infraestructura verda, no existix afecció a corredors territorials ni a paisatges de rellevància regional.  
En l'àmbit del projecte no es localitza cap zona cartografiada amb perillositat d'inundació segons cartografia del Pla d'acció territorial per a la prevenció del risc d'inundació en la Comunitat Valenciana (PATRICOVA), no existix risc de lliscament o despreniment; el risc d'erosió es qualifica com a baix, igual que la vulnerabilitat d'aqüífers. El municipi d'Alcalà de Xivert es troba inclòs en zona vulnerable a la contaminació per nitrats d'aigües superficials i subterrànies.  
  
Respecte al patrimoni cultural, es tracta d'un àmbit ja afectat i no es realitzaran noves construccions excepte la bassa de purins, per la qual cosa no és previsible que existisca afecció. No obstant això, pel fet que a uns 400 metres s'han trobat restes d'origen romà hauran d'aplicar-se les mesures preventives establides en la legislació vigent.  
Referent als efectes ambientals durant la fase de construcció no s'esperen efectes ambientals rellevants ja que no es procedirà a la realització de noves naus.  
En fase de funcionament s'esperen efectes derivats del trànsit de vehicles, consum de recursos, emissió de gasos contaminants, producció de residus i subproductes. Estos efectes ambientals, sense l'aplicació de mesures preventives i correctores poden generar augment de la contaminació atmosfèrica, així com contaminació de sòls i aigües.  
  
Quant a la valoració dels efectes ambientals de l'activitat en esta fase, no es considera que els efectes derivats de l'augment del trànsit de vehicles generen efectes ambientals significatius sobre la qualitat de l'aire. Un aspecte rellevant és l'emissió de gasos d'efecte d'hivernacle procedents en la seua major part de l'emmagatzematge en els fossats que contindran els purins, que a més són responsables de la producció d'olors. L'estudi d'impacte ambiental inclou la documentació del sistema integral de gestió de les explotacions de bestiar porcí en la qual s'inclou el Pla de gestió ambiental i de lluita contra el canvi climàtic. Entre les mesures que hauran de complir-se es troba el buidatge setmanal de les fosses del purí de l'interior de les naus, mesura l'objectiu de la qual és disminuir l'excés de producció de gasos d'efecte d'hivernacle.  
  
Amb la finalitat de disminuir la generació d'olors produïdes pel metà, amoníac i sulfur d'hidrogen, es controlarà la temperatura de les naus, aspecte fonamental per a controlar la degradació de la matèria orgànica i la volatilització de l'amoníac. Així mateix, l'adequada renovació d'aire en les naus permetrà evitar excés d'estos gasos i del diòxid de carboni.  
No s'esperen efectes sobre la població a causa de la generació d'olors perquè el nucli d'Alcalà de Xivert, el més pròxim a l'explotació, se situa a uns 1.700 metres de la granja, no se situa en la direcció dels vents dominants i, calculada la velocitat del vent en la zona i la dilució de la concentració d'olors per la distància, no és previsible que l'olor siga percebuda per la població.  
Durant la fase d'aplicació del purí en els camps, l'enterrat immediat a la seua aplicació serà fonamental per a evitar pèrdues d'amoníac i evitar les molèsties excessives per olors.  
L'activitat desenvolupada està inclosa entre les enumerades en el catàleg d'activitats potencialment contaminadores de l'atmosfera, i per això sotmeses a les autoritzacions corresponents. En data de 26 de novembre de 2020 es va realitzar la proposta d'autorització administrativa d'emissions a l'atmosfera. El promotor haurà de comptar amb l'autorització definitiva per a la totalitat de l'explotació i haurà de complir amb el que a este efecte es determine en la resolució a fi de controlar les emissions i no generar efectes ambientals significatius.  
A fi d'evitar pèrdues de nitrogen en l'atmosfera, la bassa o basses de purins que es construïsquen hauran de comptar amb coberta artificial o natural, mesura no contemplada en l'estudi d'impacte ambiental.  
  
En relació amb la gestió dels cadàvers dels animals, la documentació presentada inclou certificat de compromís de retirada de cadàvers per a l'ampliació pretesa mitjançant l'adhesió de l'explotació a l'Associació d'Usuaris de Casetes amb la qual ja té subscrit contracte per als 1.400 animals existents.  
En la granja es produiran residus zoosanitaris (xeringues, envasos de medicaments i altres) que seran gestionats a través d'empresa gestora previ emmagatzematge en contenidor en local tancat.  
En l'explotació es produiran anualment 3750 m³ de purí que contindran 18.125 kg de nitrogen. Tal com s'ha descrit, el purí produït s'arreplegarà en les fosses impermeables de dejeccions per a evitar contaminació de sòls i aigües. Es construirà una bassa exterior d'acumulació de purins de la qual no s'especifiquen les seues característiques. Amb la finalitat d'evitar contaminació de sòl i aigües, la nova bassa o fossa de purins exterior haurà de construir-se amb materials que garantisquen la seua impermeabilitat, comptar amb resguard suficient perquè no existisquen abocats per desbordaments en cas de pluges o qualsevol altre succés accidental.  
L'adequada gestió del purí produït és fonamental per a evitar la contaminació de les aigües. L'alternativa triada per a la seua gestió és l'ocupació com a abonament organicomineral en explotacions agràries enterrant-se simultàniament a la seua aplicació per a evitar pèrdues de nitrogen amoniacal i evitar olors. Les dosis i èpoques d'aplicació s'ajustaran a les necessitats del cultiu. En el cas del cultiu de cítrics, que requerixen quantitats de nitrogen majors de 170kg/N/ha, esta és, segons el pla de gestió de purins, la dosi màxima d'aplicació complint-se amb el que es disposa en l'Orde 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana. El municipi d'Alcalà de Xivert està inclòs en zona vulnerable a la contaminació per nitrats pel que les mesures de prevenció incloses en l'estudi d'impacte ambiental complixen amb el que s'establix en la citada orde.  
  
Altres mesures preventives que s'adoptaran en l'aplicació del purí serà evitar la seua aplicació a menys de 25 m de llits i aigües superficials, 100 m. de captacions d'ús d'aigua potable privada, 250 m de captacions d'aigua subterrània per al proveïment de poblacions, 250 m de masses d'aigua superficial destinades al proveïment públic, 100 m. d'altres explotacions, a 1000 m de nuclis urbans.  
La base territorial del Pla de gestió de purins ha d'adaptar-se o bé al canvi de superfícies o bé al canvi de cultius pel que ha de revisar-se periòdicament assegurant que la superfície disponible permet equilibrar el nitrogen produït amb la superfície en la qual es gestionarà.  
  
Respecte als riscos, l'estudi d'impacte ambiental no indica cap risc de rellevància en la zona. No existix risc d'inundació o altres; el risc sísmic, en principi, no és rellevant.  
Respecte al paisatge, la granja no és visible des dels punts més transitats (N-340) i amb major índex d'observadors potencials. La granja compta en part amb tanca perimetral de xiprer i està envoltada de cultius pel que no genera efectes significatius sobre el paisatge.  
En el programa de vigilància ambiental es proposa portar un llibre de registre amb les cubes de purí servides i parcel·les d'aplicació, anotant el tipus de cultiu en el qual s'utilitza, es vigilarà la xarxa de pluvials comprovant que el seu funcionament evite qualsevol contacte amb els possibles focus contaminants.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb l'annex I.1.h del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 119 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, atribuïx a la Direcció General d'Urbanisme, Paisatge i Avaluació Ambiental, la competència d'avaluació ambiental estratègica i impacte ambiental, que inclouen els sistemes indicadors i les avaluacions ambientals  
Per tot el que s'ha exposat, a proposta del Servici d'Avaluació d'Impacte Ambiental i amb el vistiplau del subdirector general d'Avaluació Ambiental i Paisatge, fent ús de les atribucions que tinc, resolc,  
  
  
Primer  
Estimar acceptable, als sols efectes ambientals i sense perjuí de la prèvia obtenció de les autoritzacions sectorials que li siguen aplicable, el Projecte d'ampliació d'explotació porcina d'engreixament, promogut per Antonia Colom Zaragoza en la parcel·la 435 del polígon 3 d'Alcalà de Xivert (Castelló), sempre que este es desenvolupe d'acord amb el que s'establix en l'estudi d'impacte ambiental, el projecte tècnic i altra documentació que es trobe en l'expedient i de conformitat amb les condicions següents:  
1. Segons l'indicat per l'òrgan de conca, l'òrgan substantiu haurà d'assegurar-se que el subministrament d'aigua es realitzarà des d'un ús emparat per dret a l'ús privatiu de les aigües.  
2.L'òrgan substantiu controlarà que tots els aspectes tècnics del projecte que incidisquen en la millora ambiental de les instal·lacions (voreres perimetrals, ximeneres zenitals, basses impermeables de purins, per exemple) estiguen realitzats segons indica l'estudi d'impacte ambiental.  
  
3. La bassa o basses de purins que es construïsquen comptaran amb materials que garantisquen la seua impermeabilitat i amb les condicions tècniques adequades per a evitar trencaments o filtracions, comptaran amb un resguard suficient per a evitar desbordaments en cas de pluges i coberta natural o artificial.  
4. En el cas que durant les obres de condicionament de la nau o construcció de basses apareguen restes integrants del patrimoni cultural valencià, es paralitzaran les obres i s'actuarà segons el que es disposa en la legislació d'aplicació.  
5. El pla de gestió de purins haurà de mantindre's actualitzat, informant periòdicament de les modificacions que es produïsquen a l'òrgan substantiu mitjançant l'aportació de nous plans que substituïsquen els anteriors. En tots ells haurà de constar la justificació de suficiència de base territorial per a gestionar el purí produït.  
6. S'inclourà en el pla de vigilància ambiental el seguiment de l'adequada capacitat d'emmagatzematge de purins adoptant les mesures que corresponguen en el cas que es detecte un desfasament entre les aplicacions i la capacitat d'emmagatzematge. Les mesures adoptades o les modificacions realitzades en el projecte a fi d'adequar la capacitat de gestió dels purins hauran de comunicar-se a l'òrgan substantiu i no requeriran nova valoració ambiental sempre que es realitzen en a l'àmbit ja valorat (parcel·la actual).  
7. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, la declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.  
  
Segon  
Conforme al que es preveu en l'article 41 de la Llei 21/2013, de 9 de desembre:  
a) Ordenar la publicació de la declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Esta declaració d'impacte ambiental no serà objecte de recurs sense perjuí dels que, si és el cas, corresponguen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 5 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»